Hədá, ńdɔ Elizé a ngádzó ai ǹkúkúmá yā Ísraɛ̂l nâ: “Dzé é nə̄ á zāŋ bíā wa ? Kələ́g ábə bəprofɛ́d bə́ ésōá ai ábə bəprofɛ́d bə́ nyōá.” Ǹkúkúmá yā Ísraɛ̂l nyé ai nyé nâ: “Kǒkōá; Ǹtondôbə énye a ngálóe míńkúkúmá mílɛ́ mī, nə́ á və̄ bíā á mɔ́ mə́ Moab.” 14Ńdɔ Elizé á ngādzó nâ: “Sɔŋ hə anə́ Ǹtondôbə yǎ miǹkunda a və̌, ényɔ̄ māsyé, á tə makám Yosafat, ǹkúkúmá yā Yúda, ngə́ mābə̌bə̄bə́ kig wa á mís tɔ m̀bəbán.” 15Ńdɔ̄ hḿ zǎn ai ma m̀bom məzíg hā étɔ̄á dzī. Éyɔŋ m̀bom məzíg ā bomo məzíg, ńdɔ ngul Ǹtondôbə é ngázū ábə̄ Elizé. 16Nyé nâ: “Ǹtondôbə a dzó nâ: fáán bíbé á édzəgəse dzí. 17Asú tē, Ńtondôbə a dzɔ́ nâ: Myǎyi kig yén évūndu ngə́ mvəŋ, hədá édzəgəze dzí yâyi dzyé ai məndím, eyɔ̌ŋ te myǎyi nyú, mínā bə́bēn ai bod bân ai biyə́m byáán. 18Édí á nə évə́və̌s dzam á mís mə́ Ńtondôbə; a yǐ fə və́ Moab á mɔ́ máán. 19Myǎyi təgə̌ miǹgungúl mí tísɔn mísə, myǎyǐ fə baǐ bīlé bibumá bísə mǐ mān dǐb bitam bísə, mǐ ndámán mə̄fúb mə́sə ai ngɔg.” 20Ai kíkídígī ná, ábǒg évə̂ mətúnuŋa, á təm nâ: məndím mə́ ngásɔ́ ḿfág yā Edom, a kwî anə́ sí ésə e ngáman dzyé ai məndím. 21Á wóg Moabít bə́sə̄ bə́ ngáwóg naa miǹkúkúmá mí ngábɛ́d naa myâzu lúman ai bɔ́, ébá bə́sə̄ bə́ ngábə́ dzǎm bɔ̄d byə́m bítá, a kódógo á mɔ́ngɔ́ a kwî á nyīá modo, bə́ mān bɔ lóe, ńdɔ̄ bə́ ngákə tə́bə̄ á ńnyie ǹnam. 22Ábōg bə́ ngákódō á sí kíkídígi, vyǎn ó ngáfyɛ á mə̄ndím á yōb, Moabít bə́ ngayén mə̄ndím mə́ viege bɔ́ ósū hə anə́ məkǐ.